Polokwane-moorde: Verdagtes hoor dán oor borgtogDie beskuldigdes in die hof. Foto: Anja van der Merwe Die uitspraak oor die borgtogaansoek van Sophie Mmako (51) en Casper Mudau (35) sal na verwagting volgende week Dinsdag in die Polokwane-landdroshof gelewer word. Mmako en Mudau staan saam met Lazarus Mahlo (41) en Abibi Advanced Hamid (30) tereg vir die moord op Lizette Deacon (55) en haar ma, Hettie (79). Mmako en Mudau het Woensdag hul aansoek om borgtog in die hof begin. Hamid en Mahlo het besluit om nie om borgtog aansoek te doen nie. Landdros Janine Ungerer het gesê sy sal volgende week Dinsdag ’n uitspraak oor die borgtogaansoek lewer en sal volledige redes vir haar besluit verskaf. Die staat het Mmako en Mudau se borgtogaansoeke teengestaan. Die beskuldigdes in die hof. Foto: Anja van der Merwe Die ondersoekbeampte, ao. Joseph Malebana, het tydens Woensdag se verrigtinge aangedui dat Mudau, sowel as Hamid, onwettig in die land is en dat Mudau ook ŉ vorige veroordeling het. Hy is in 2019 in die Naboomspruit-landdroshof skuldig bevind vir die oortreding van die Immigrasiewet. Hy het aanvanklik in die hof oor sy vorige oortreding gejok. Mmako het ook ŉ vorige veroordeling teen haar nadat sy voorheen skuldig bevind is aan aanranding met die doel om ernstig te beseer. Mudau en Mmako kon ook nie behoorlike woonadresse, wat geverifieer kan word, verskaf nie. Mmako en Mudau se regsverteenwoordiger, Bobby Lebepe, het aangevoer sy kliënte het kinders om voor te sorg. “Die staat voel egter die verdagtes is gevaarlike misdadigers en is ’n gevaar vir die gemeenskap,” het Mashudu Malabi-Dzhangi, woordvoerder van die Nasionale Vervolgingsgesag (NVG), gesê. Albei beskuldigdes het gesê dat hulle net R1 000 vir borgtog kan betaal. Hettie (links) en Lizette (regs) Deacon (Foto: Facebook) Malebana het ook Woensdag aangevoer dat Mmako glo erken het dat sy alles aangaande die moorde georganiseer het. Sy het glo die messe gereël waarmee die Deacons gesteek is en die aand van die moorde die agterdeur vir die moordenaars oopgelos. Sy het glo ook erken dat sy vir die moordenaars gewys het waar hulle kan wegkruip totdat die Deacons by die huis opdaag. Lizette en Hettie se liggame is op 17 September die aand laat in hul motor langs die R37 by die Kushcke-afrit, buitekant Polokwane, gevind. Hulle is laatmiddag ontvoer nadat daar by hul meenthuis in Welgelegen ingebreek is. Albei vroue was vasgebind en het verskeie meswonde opgedoen. Die lappe wat om hul monde vasgebind was, was baie styf vasgemaak, wat moontlik kon veroorsaak dat hulle kon versmoor het. Die nadoodse ondersoek sal die oorsaak van hul dood bevestig.